คลังจ่ายเงินธงฟ้าดันเศรษฐกิจ
กรมบัญชีกลางกดปุ่มจ่ายเงินร้านธงฟ้าที่รับบัตรสวัสดิการของรัฐใน 3 วัน หวังดันฐานราก
6 ต.ค. 2560

กรมบัญชีกลางกดปุ่มจ่ายเงินร้านธงฟ้าที่รับบัตรสวัสดิการของรัฐใน 3 วัน หวังดันฐานรากน.ส.สุทธิรัตน์ รัตนโชติ อธิบดี กรมบัญชีกลาง เปิดเผยว่า กรมบัญชีกลางได้สั่งจ่ายเงินจากระบบ GFMIS ให้กับร้านธงฟ้าประชารัฐที่เข้าร่วม โครงการบัตรสวัสดิการแห่งรัฐเป็น ครั้งแรกเมื่อวันที่ 4 ต.ค.ที่ผ่านมา โดยเป็นการสั่งจ่ายเงินให้กับร้านค้าธงฟ้าประชารัฐที่มีประชาชนมาซื้อของใน วันที่ 1 ต.ค. 2560 เป็นจำนวนเงิน 108 ล้านบาทหลังจากนี้กรมบัญชีกลางจะจ่ายเงินให้กับร้านธงฟ้าประชารัฐทุกวันทำการ โดยร้านค้าจะได้รับเงินนับถัดจากวันที่ประชาชนมาซื้อของเป็นเวลา 3 วันทำการ ซึ่งจะทำให้ร้านค้ามีเงินไปหมุนเวียนดำเนินธุรกิจ เป็นผลดีกับเศรษฐกิจฐานรากทำให้มีเงินหมุนเวียนในระบบเศรษฐกิจมากขึ้นก่อนหน้านี้ กรมบัญชีกลางได้เตือนร้านธงฟ้าและผู้ใช้บัตรสวัสดิการที่ใช้เงินในบัตรไม่ถูกต้อง โดยไปแลกเป็นเงินสดกับร้านธงฟ้าโดยไม่มีการซื้อสินค้าจริง ซึ่งหากตรวจพบอีกจะแจ้งให้กระทรวงพาณิชย์ถอนออกจากทะเบียนร้านค้าธงฟ้าประชารัฐ และทางกรมบัญชีกลางจะดำเนินการเรียกคืนเครื่อง EDC จากร้านทันที ส่วนผู้มีสิทธิที่ร่วมกระทำผิดจะถูกตัดสิทธิในบัตรสวัสดิการแห่งรัฐและต้องคืนเงินให้แก่ทางราชการทั้งนี้ กระทรวงการคลังได้เริ่มแจกจ่ายบัตรสวัสดิการแห่งรัฐให้กับผู้มีสิทธิใน 70 จังหวัด ตั้งแต่วันที่ 21 ก.ย. 2560 มีผู้รับบัตรไปแล้ว 50% ซึ่งยังน้อย โดยเริ่มใช้บัตรได้ตั้งแต่วันที่ 1 ต.ค. 2560 กรมบัญชีกลางจึงจะยกยอดวงเงินคงเหลือจากการซื้อสินค้าร้านธงฟ้าประชารัฐ และสวัสดิการทุกประเภทของเดือน ต.ค. 2560 ให้ไปใช้ต่อได้ในเดือน พ.ย. 2560 อีก 1 เดือนขณะที่ผู้มีสิทธิได้รับบัตรแมงมุมของ ผู้มีสิทธิใน 7 จังหวัด ได้แก่ กรุงเทพมหานคร นนทบุรี  ปทุมธานี พระนครศรีอยุธยา สมุทรปราการ นครปฐม และสมุทรสาคร ประมาณ 1.3 ล้านคน ที่จะเริ่มได้บัตรวันที่ 17 ต.ค.นี้ กรมบัญชีกลางจะยกยอดวงเงินแต่ละประเภทสวัสดิการที่คงเหลือจากการใช้จ่ายในเดือน ต.ค. ให้ไปใช้ต่อได้ในเดือน พ.ย. 2560 เพื่อชดเชยเวลาให้ผู้มีสิทธิสามารถใช้วงเงินคงเหลือดังกล่าวภาพประกอบข่าว